Gustav Adolf ei olnud end seganud soomlaste immigratsi­ooni. Ja kui ta seda tegi, siis ainult niipalju, et soome asunikke kaitsta kohalikkude mõisnikkude omavoli eest. Kristiina eestkostjate  valitsuse ajal muutus Rootsi, kesk­valitsuse seisukoht selles asjas hoopis teiseks. Meil ei ole kuigi palju otseseid andmeid selle kohta, miks nüüd Rootsi ametnikud soomlaste siiaasumist hakkasid takistama. Pais­tab siiski, et selle põhjuseks olid kartused, et järjest kasvav emigratsioon jätab rahvastiku Soomes hõredaks, vähenda­des tunduvalt ühtlasi aga ka kroonu tuluallikaid ja sõdur-materjali. Kirjavahetus, mida peeti soome asunikkude üle Liivi-, Eesti- ja Ingerimaal kindralkuberner Bengt Oxen­stierna ja  Rootsi eestkostevalitsuse vahel, aitab meid mitte üksnes seda küsimust selgitada, vaid heidab osalist valgust ka neile põhjustele, millest soomlaste sisserändamine oli tingitud.